Eyı tł'axǫǫ̀ Arımathea got'ı̨į̀ Joseph Zezì wekw'ǫǫ̀ nıìchı ha k'àowo Pılate ts'ǫ̀ èhtła.
Joseph ededı̨ sı Zezì wecheekeè hǫt'e,
hanìkò Israel got'ı̨į̀ gha k'aodèe ts'àejı̨ t'à dǫ gık'èezǫ-le.
K'àowo Pılate,
hęɂę,
yèhdı t'à Zezì wekw'ǫǫ̀ edexè nayeèhchì.
Dǫ ı̨łè Nıcodemus wìyeh yexè at'ı̨.
Eyı dǫ sìı to Zezì ts'àèhtła ı̨lè.
Nıcodemus yìk'eetł'òo eyıts'ǫ dı̨ı̨ts'ıa łekǫǫ,
łǫ̀hdı̨ènǫ-daats'ǫ̀-sı̨làı aı̨hda nèyı̨ı̨la,
Zezì wekw'ǫǫ̀ k'e agele gha.
Eyı dǫ nàke Zezì wekw'ǫǫ̀ nagıìchì tł'axǫǫ̀ dǫkw'ǫǫ̀ gha yìk'eetł'òo eyıts'ǫ ɂehtł'ı̨ neghoa nezı̨į̀ wekw'ǫǫ̀ mǫèhdoò agı̨į̀là.
Israel got'ı̨į̀ dànì dǫkw'ǫǫ̀ nègeetį̀ı̨ sìı k'ę̀ę̀ agı̨į̀là.
Edı̨į̀ Zezì dechı̨et'aa k'e wedıìtsòo gà jìecho dehshee k'è gòɂǫ.
Ekǫ kwe yìı dǫkw'ǫǫ̀ whetǫǫ k'è gòɂǫǫ sìı weyìı dǫkw'ǫǫ̀ ı̨ı̨tǫ̀-le t'à wegòò hǫt'e.
Hòt'a Israel got'ı̨į̀ gıgha Nǫ̀htsı̨ Dzęę̀ ts'ǫ̀ whaà-le t'à,
eyıts'ǫ eyı dǫkw'ǫǫ̀ whetǫǫ k'è ts'ǫ̀ nıwà-lea t'à ekǫ Zezì wekw'ǫǫ̀ nègı̨į̀tǫ.
Nǫ̀htsı̨ Dzęę̀ tł'axǫǫ̀ k'omǫǫ̀dǫǫ̀ ı̨łaà to ekò,
Mary-Madlę̀ edı̨į̀ Zezì wekw'ǫǫ̀ whetǫǫ ts'ǫ̀ èhtła.
Eyı nììtła ekò,
kwe nechàa enìı̨ɂǫ ı̨lèe sìı yı̨ı̨ɂǫ̀ǫ̀ deèyı̨ nǫǫ̀,
yaɂı̨.
Eyıt'à Sımon-Peter eyıts'ǫ Zezì wecheekeè ı̨łè yeghǫneètǫǫ sìı ts'ǫ̀ natı̨mǫèhza,
hagòhdı,
“Gots'ǫ̀ K'àowo dǫkw'ǫǫ̀ k'è gots'ǫ xàgı̨ı̨htı̨.
Edı̨į̀ nègı̨ı̨htı̨ı̨ sìı wek'èts'eezǫ-le,”
gòhdı.
Eyıt'à Peter eyıts'ǫ Zezì wecheekeè ı̨łè dǫkw'ǫǫ̀ k'è ts'ǫ̀ łegeèhtła.
Į̀łah ekǫ tı̨mǫgeèht'a,
hanìkò wecheekeè ı̨łè Peter nahk'e nàtła t'à yekwe-t'ıì dǫkw'ǫǫ̀ k'è nììtła.
Goyadaèhgè ekò dǫkw'ǫǫ̀ ts'ǫ ɂehtł'ı̨ neghoa eyı whelaa yaɂı̨,
hanìkò goyaèhtła-le.
Sımon-Peter yek'èè eyı nììtła,
kwe yìı dǫkw'ǫǫ̀ whetǫǫ k'è goyaèhtła.
Ededı̨ sı ɂehtł'ı̨ neghoa eyı whela yaɂı̨,
eyıts'ǫ ɂehtł'ı̨ Zezì wekwì k'e whehchìı sìı eyı sı yaɂı̨.
Eyı ɂehtł'ı̨ whatsǫǫ̀ ełewhehchì,
ɂehtł'ı̨ neghoa ta whehchì-le.
Nǫǫde t'à wecheekeè ı̨łè Sımon kwe eyı nììtła ı̨lèe sìı ededı̨ sı goyaèhtła.
Hagǫ̀ht'e hoaɂı̨ t'à wegha ehkw'ı-ahodıì ajà.
(Nǫ̀htsı̨ Nı̨htł'è k'e Zezì naìdà ha hǫt'e dek'eèhtł'èe sìı ı̨łaà gınıedì-le.)
Zezì Mary-Madlę̀ ts'ǫ̀ wègoèht'į̀
Eyı tł'axǫǫ̀ Zezì wecheekeè edekǫ̀ ts'ǫ̀ nageèhde.
Hanìkò Mary-Madlę̀ dǫkw'ǫǫ̀ whetǫǫ k'è mǫ̀ht'a tı̨ı̨dà etse.
Etse xè goyadaèhgè.
Yak'eet'ı̨į̀ nàke goht'ǫ degoo yìı geèhkw'e goaɂı̨.
Edı̨į̀ Zezì wekw'ǫǫ̀ ı̨ı̨tǫ̀ ı̨lèe sìı wetł'axǫǫ̀ geèhkw'e.
Yak'eet'ı̨į̀ ı̨łè kwèe-lǫ wheda,
eyıts'ǫ ı̨łè kèe-lǫ wheda.
Yak'eet'ı̨į̀ dageehke,
“Ts'èko,
ayìıha netse?”
gıìhdı.
Mary hadı,
“Sets'ǫ̀ K'àowo t'asį̀ı̨ nageèhchì,
edı̨į̀ nègı̨ı̨htı̨ı̨ sìı wek'èehsǫ-le,”
gòhdı.
Hadı tł'axǫǫ̀ ets'aèhtła t'à Zezì eyı nàwo yaɂı̨,
hanìkò Zezì at'ı̨ nàyèhzhį̀-le.
Zezì yets'ǫ̀ hadı,
“Ts'èko,
ayìıha netse?
Amìı hak'eı̨t'į̀?”
yèhdı.
Dèè-sıìgǫǫhwhǫǫ-dǫǫ̀ at'ı̨ yı̨ı̨hwhǫ t'à,
Mary hayèhdı,
“K'àowo,
t'asį̀ı̨ nèwı̨ı̨chì nı̨dè edı̨į̀ nèwı̨ı̨htį̀ı̨ sìı sets'ǫ̀ haı̨dı,
naweehchı ha t'à,”
yèhdı.
Zezì yets'ǫ̀ hadı,
“Mary,”
yèhdıì yıızı.
Mary yets'ǫ̀ ets'aèhtła,
Aramaıc yatıì k'ę̀ę̀,
hǫtsaa whezeh,
hadı,
“Rabbonı!”
hadı.
(“Rabbonı” gedı nı̨dè “hoghàehtǫǫ-dǫǫ̀,”
gedıì-agedı.)
Zezì yets'ǫ̀ hadı,
“Dası̨ı̨chì-le,
ı̨łaà Setà ts'ǫ̀ anahjà nıìle t'à.
Hanìkò sèot'ı̨ gıts'àątła,
dıı hagìı̨dı,
‘Setà eyıts'ǫ naxı̨ sı naxıtà ts'ǫ̀ anahde ha,
Senǫ̀htsı̨ eyıts'ǫ Naxınǫ̀htsı̨ ts'ǫ̀ anahde ha,’ ”
hadıì edecheekeè godayatınìı̨ɂǫ.
Mary-Madlę̀ Zezì wecheekeè ts'ǫ̀et'ıì ajà,
hagòhdı,
“Gots'ǫ̀ K'àowo weehɂı̨!”
dèèjà.
Zezì dàgòhdı ha yèhdıı sìı hazǫǫ̀ gots'ǫ̀ hadı.